Soos die môreson sal Hy opgaan en uit die hoogte op ons afstraal, om lig te bring aan dié wat in duisternis en in die skaduwee van die dood lewe, om ons voetstappe te rig op die pad van vrede. (Lukas 1:78-79)
Die wêreld ervaar op die oomblik ’n donker tydperk. Daar is heelwat meer slegte nuus as goeie nuus. Ons het Jesus, die Ligbringer, nou nodiger as ooit. Maar juis óm dat ons in Hom glo, hoef ons nie in die duisternis te bly nie. Die Nederlandse skilder Vincent van Gogh het teologiese opleiding gehad. Tydens sy proefpreek het hy vir die gemeente gesê: “As julle hier uitgaan, onthou, alles is nie soos julle dit sien nie. Daar is meer as wat julle kan sien.” Alles is nie so negatief soos wat dit op die oomblik vir ons lyk nie. God se helder toekoms wag vir elkeen van sy kinders. Jou swaarkry gaan uiteindelik op heerlikheid uit loop (2 Kor 4:17).